
Élő testvizualizáció mobil környezetben

Mára a mozgásérzékelő áramkörök olyan szintre fejlődtek, hogy segítségükkel alacsony processzorterhelés mellett megvalósítható egy nagy precizitással működő testmozgáskövető mikrohálózati rendszer, mely képes az emberi gesztusokat digitalizálni. Ez a technológia akár az iparban, akár az életszínvonalunk javítására is felhasználható, egy azonban közös: minden esetben alapvető fontosságú a rendszer működéséről adott vizuális visszajelzés.
Az MTA SZTAKI munkatársai, egy úgynevezett Tolmácskesztyű segédeszközt fejlesztettek ki. Ez egy olyan hardver-szoftver rendszer, ami egy kézmozgást érzékelő kesztyűből és a kézjeleket felismerő és nyelvi feldolgozást végző szoftverből áll. Ez a speciális kesztyű tizenkét darab kilenc-tengelyes integrált mozgáskövető szenzorral van felszerelve.
A TDK dolgozat célja, hogy az alkalmazást úgy fejlesszük tovább, hogy az, egy háromdimenziós emberi kézfejet megjelenítsen, majd mozgasson egy mobil eszközön. A digitális kéznek – valós időben – követnie kell a kesztyűben lévő kéz mozgását. Mivel az alkalmazás a daktil jelnyelv kéztartásait ismeri, ezért elegendő egy jobb kézfejet megjeleníteni. Ez a kiegészítés nem csupán a fejlesztők számára hasznos – leegyszerűsíti a hibák feltárását, mivel látják, hogy egy adott bemenetre milyen mozgást végez a kézfej –, hanem a felhasználóknak is. Gondoljunk csak bele, mennyivel gyorsabbá és szórakoztatóbbá válik így a jelnyelv elsajátítása!
A fejlesztés továbbá lehetővé teszi majd a felhasználó számára, hogy a jelenleg használt beépített szótárat, saját szavaival, kifejezéseivel bővítse. A vizualizációért felelős oldalon egy gomb segítségével a felhasználó elmentheti a kéztartást, majd hozzárendelhet egy szót, vagy kifejezést. A szótárat egy lista reprezentálja, mely ikon méretű képekben tartalmazza a kéztartásokat és a hozzájuk tartozó betűket, szavakat, vagy kifejezéseket.



